作者:崔顥
標題:贈懷一上人
內容:法師東南秀，世實豪家子。削髮十二年，誦經峨眉裡。自此照群蒙，卓然為道雄。觀生盡入妄，悟有皆成空。淨體無眾染，苦心歸妙宗。一朝敕書至，召入承明宮。說法金殿裡，焚香清禁中。傳燈遍都邑，杖錫遊王公。天子揖妙道，群僚趨下風。我法本無著，時來出林壑。因心得化城，隨病皆與藥。上啟黃屋心，下除蒼生縛。一從入君門，說法無朝昏。帝作轉輪王，師為持戒尊。軒風灑甘露，佛雨生慈根。但有滅度理，而生開濟恩。複聞江海曲，好殺成風俗。帝曰我上人，為除羶腥欲。是日發西秦，東南至蘄春。風將衡桂接，地與吳楚鄰。舊少清信士，實多漁獵人。一聞吾師至，舍網江湖濱。作禮懺前惡，潔誠期後因。因成日既久，事濟身不守。更出淮楚間，複來荊河口。荊河馬卿岑，茲地近道林。入講鳥常狎，坐禪獸不侵。都非緣未盡，曾是教所任。故我一來事，永承微妙音。竹房見衣缽，松宇清身心。早悔業至淺，晚成計可尋。善哉遠公義，清淨如黃金。